všetko zložitejšie a aj kompenzačné pomôcky sa musia najprv naučiť používať.
Vari aj preto krajská pobočka Únie nevidiacich a slabozrakých Slovenska (ÚNSS) plánuje v centre Prešova sprostredkovať verejnosti viac informácií o svete v tme, ukázať im kompenzačné pomôcky, či výcvik vodiaceho psa. Mimochodom, v Prešove majú vycvičených psov len dvaja nevidiaci. Bývalý učiteľ Emil Samoľ a študentka Patrícia Mazurová, no aj oni sa museli najprv učiť porozumieť si, aby sa mohli spoľahnúť jeden na druhého. "Moja Tosca miluje vodu a zo začiatku ma neraz zaviedla k fontáne, alebo do nejakej vodnej priekopy. Zrak som stratil pred siedmimi rokmi a ešte si mesto pamätám. Naša orientácia je preto o čosi jednoduchšia," podelil sa s nami o časť zážitkov E. Samoľ (na snímke).
Vyšli do ulíc aj preto, aby požiadali verejnosť o pomoc. ÚNSS už po štvrtý raz v rámci Svetového dňa bielej palice organizuje verejnú zbierku. Tá sa začala práve dnes. V Prešovskom kraji budú dobrovoľníci predávať biele pastelky v 16 mestách. Podľa riaditeľa prešovskej krajskej pobočky Jozefa Hluboviča, zbierka potrvá do 15. novembra. "Výťažok každý rok pomáha slabozrakým a nevidiacim priblížiť sa k normálnemu životu cez špeciálne programy. Pomáhame im orientovať sa v priestore s bielou palicou, čítať a písať, učíme ich používať kompenzačné pomôcky, ale aj zvládnuť základné samoobslužné činnosti, čo nie je pre nevidiacich také jednoduché.," povedal nám J. Hlubovič.
Dodal, že do zbierky je možné prospieť nielen kúpou bielej pastelky za dvadsaťkorunáčku, ale aj zaslaním SMS správy na číslo 820 v sieti Orange Slovensko, alebo vložením daru na účet zbierky 4030016212/3100.